[Innocentius Episcopus servus servorum Dei, dilecto filio Abbati Clun. salutem et Apostolinam benedictionem. Cluniacense Monasterium, quod est Sedis Apostolicæ speciale, pro multa devotione, quam ad nos et Sedem ipsam habere dignoscitur, singulari Benevolentia prosequentes, vehementer appetimus ut semper in salubri statu et prospero conservetur: propter quod in iis, quæ suum spirituale et temporale commodum respiciunt, libenter sibi et sollicitè providemus, hinc est quod nos tibi et successoribus tuis, ut Priores et monachos, qui Prioratus, Domos, Grangias, decanatus, seu alia loca, vel possessiones ad præfatum Monasterium pertinentia tenent, possident, regunt, vel custodiunt, aut tenebunt, seu gubernabunt imposterum; si census vel redditus, servitia vel pecuniam, seu quævis alia, quæ Abbatibus Cluniacensibus solvi consueverunt annis singulis pro præmissis, statutis locis et temporibus tibi et eisdem Successoribus non curaverint exhibere, à prædictis Prioratibus et aliis locis revocare prorsusque amovere possitis, et in ipsos officii vestri debitum exequi qualibet Apostolica indulgentia, per quam posset nostræ concessionis effectus vel executio impediri, nequaquam obstante, auctoritate præsentium duximus concedendum. Nulli ergo, etc. Datum Lugduni. XV. Kalendas Januarii Pontificatus nostri anno VII. Est et aliud omninò simile datum Lugduni III. Nonas Martii etiam anno VII. Pontificatus ejusdem S. D. Innocentii Papæ IV.]